ระเบียบการท่าเรือแห่งประเทศไทยว่าด้วยการพัสดุ (ฉบับที่ 3) พ.ศ. 2550

ระเบียบการท่าเรือแห่งประเทศไทย
ระเบียบการท่าเรือแห่งประเทศไทย
ว่าด้วยการพัสดุ (ฉบับที่ ๓)
พ.ศ. ๒๕๕๐[๑]
 

ตามที่มีระเบียบการท่าเรือแห่งประเทศไทย ว่าด้วยการพัสดุ (ฉบับที่
๒) พ.ศ. ๒๕๔๖
แก้ไขเพิ่มเติมโดยเพิ่มความ (๖) ในข้อ ๑๑ แห่งระเบียบการท่าเรือแห่งประเทศไทย ว่าด้วยการพัสดุ
พ.ศ. ๒๕๔๓ กำหนดให้มีวิธีประมูลด้วยระบบอิเล็กทรอนิกส์ตามหลักเกณฑ์ที่การท่าเรือแห่งประเทศไทย
กำหนดนั้น

โดยที่คณะรัฐมนตรีได้ออกระเบียบสำนักนายกรัฐมนตรี
ว่าด้วยการพัสดุด้วยวิธีการทางอิเล็กทรอนิกส์ พ.ศ. ๒๕๔๙ ใช้บังคับกับการจัดหาพัสดุของส่วนราชการ
รัฐวิสาหกิจ องค์การมหาชน และหน่วยงานอื่นของรัฐ และการท่าเรือแห่งประเทศไทย ได้ดำเนินการจัดหาพัสดุตามระเบียบสำนักนายกรัฐมนตรีดังกล่าวตลอดมา
ฉะนั้น สมควรแก้ไขเพิ่มเติมระเบียบการท่าเรือแห่งประเทศไทย ว่าด้วยการพัสดุ ให้สอดคล้องกับแนวทางการปฏิบัติ

อาศัยอำนาจตามความในมาตรา
๙ (๑) (๒) และมาตรา ๒๙ (๑) (๔) แห่งพระราชบัญญัติการท่าเรือแห่งประเทศไทย พ.ศ. ๒๔๙๔
คณะกรรมการการท่าเรือแห่งประเทศไทย จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการท่าเรือแห่งประเทศไทย
ว่าด้วยการพัสดุ (ฉบับที่ ๓) พ.ศ. ๒๕๕๐

ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓ ให้ยกเลิกความใน (๖) ของข้อ ๑๑ แห่งระเบียบการท่าเรือแห่งประเทศไทย
ว่าด้วยการพัสดุ พ.ศ. ๒๕๔๓ แก้ไขเพิ่มเติม (ฉบับที่ ๒) พ.ศ. ๒๕๔๖ และให้ใช้ข้อความต่อไปนี้แทน
(๖) วิธีประกวดราคาด้วยวิธีการทางอิเล็กทรอนิกส์ ให้ปฏิบัติตามระเบียบสำนักนายกรัฐมนตรีว่าด้วยการพัสดุด้วยวิธีการทางอิเล็กทรอนิกส์
พ.ศ. ๒๕๔๙


ประกาศ ณ วันที่ ๒๓
เมษายน พ.ศ. ๒๕๕๐
พลเรือเอก สถิรพันธุ์
เกยานนท์
ประธานกรรมการ การท่าเรือแห่งประเทศไทย
หมายเหตุ :- เหตุผลในการออกระเบียบการท่าเรือแห่งประเทศไทย
ว่าด้วยการพัสดุ (ฉบับที่ ๓) พ.ศ. ๒๕๕๐ เนื่องจากระเบียบสำนักนายกรัฐมนตรี ว่าด้วยการพัสดุด้วยวิธีการทางอิเล็กทรอนิกส์
พ.ศ. ๒๕๔๙ ข้อ ๔ การใช้บังคับ กำหนดให้การจัดหาพัสดุของส่วนราชการ รัฐวิสาหกิจ ฯลฯ
ที่กิจกรรมโครงการ หรือการก่อสร้างมีมูลค่าตั้งแต่สองล้านบาทขึ้นไป ดำเนินการตามระเบียบฯ
และเพื่อให้การดำเนินการจัดหาพัสดุของหน่วยงานที่จัดหาพัสดุของการท่าเรือแห่งประเทศไทย
ด้วยวิธีการทางอิเล็กทรอนิกส์เป็นไปตามนโยบายของรัฐบาลและสอดคล้องกับระเบียบฯ ดังกล่าว
วริญา/ปรับปรุง
๒๙ สิงหาคม ๒๕๕๙

นุสรา/ตรวจ
๑๖ พฤศจิกายน ๒๕๕๙

































[๑] ราชกิจจานุเบกษา เล่ม ๑๒๔/ตอนพิเศษ ๘๐ ง/หน้า ๒๒/๔ กรกฎาคม ๒๕๕๐